Garanti BBVA România a înregistrat în 2023 un profit net de 177 milioane lei şi venituri operaţionale de 521 milioane lei, se arată într-un comunicat al Garanti BBVA România, remis redacţiei. Cu aceste rezultate, banca şi-a atins cu succes obiectivele stabilite pentru anul precedent, conform sursei.
Garanti BBVA a înregistrat rezultate solide atât în ceea ce priveşte creditele, cât şi depozitele, reflectând atenţia instituţiei bancare asupra menţinerii unui portofoliu puternic şi echilibrat, transmite sursa.
Astfel, Garanti BBVA a înregistrat în 2023 un volum total de credite de 9,2 miliarde lei, în creştere cu 7%, şi depozite de aproximativ 12 miliarde lei, cu 15% mai mari decât în 2022. Majorările au fost determinate de creşteri înregistrate în toate segmentele de business - Corporate, Retail şi IMM - ceea ce evidenţiază încrederea clienţilor, atât persoane fizice, cât şi juridice, în bancă, informează sursa citată.
Creditele acordate de Garanti BBVA clienţilor persoane fizice au crescut cu 19%, ajungând la peste patru miliarde de lei, în timp ce creditele acordate IMM-urilor s-au majorat cu 10%, ajungând la 2,4 miliarde lei. Similar, depozitele persoanelor fizice au înregistrat un avans de 21%, la 4,4 miliarde lei, iar depozitele IMM-urilor au crescut cu 22%, la 3,7 miliarde lei, potrivit comunicatului.
Conform sursei menţionate, "În 2023, Garanti BBVA a continuat să înregistreze numeroase progrese de o importanţă strategică faţă de anul precedent, care a fost cel mai bun din punct de vedere al profitabilităţii în istoria sa în România. Pe scurt, anul trecut, ne-am susţinut clienţii cu un portofoliu de credite mărit şi am înregistrat o creştere a depozitelor clienţilor pe toate segmentele: Corporate, Retail şi IMM. Acest lucru indică o încredere sporită în serviciile noastre şi subliniază rolul băncii în promovarea stabilităţii financiare şi a prosperităţii. Vom continua să plasăm clientul în centrul acţiunilor noastre şi ne propunem să realizăm o serie de investiţii pentru a îmbunătăţi interacţiunea acestora cu produsele şi serviciile băncii", a declarat Mustafa Tiftikcioğlu, CEO al Garanti BBVA România.
În 2023, activele totale ale băncii s-au situat la peste 15,2 miliarde lei, potrivit Garanti.
În plus, Garanti BBVA şi-a consolidat sfera de acoperire şi accesibilitatea, înregistrând o creştere de 5% a numărului de clienţi. Emiterea de carduri de debit şi de credit a înregistrat, de asemenea, o creştere de 6% până la sfârşitul anului 2023, transmite compania.